ພາຍຸໄຊໂຄລນ Hudhud ເອົາຊີວິດ 8 ຄົນ ໃນ ພາກຕາເວັນອອກ ຂອງອິນເດຍ
ພາຍຸ​ໄດ້ໂຄ່ນ ຕົ້ນ​ໄມ້ຫຼາຍໆ​ຕົ້ນ ແລະ ສາຍ​ໄຟຟ້າຫຼາຍໆສາຍລົງ ​ແລະ ພັດຫລັງຄາອອກ​ຈາກ​ເຮືອນຫຼາຍໆ​ຫລັງ ຢູ່​ໃນ​ລັດ Andhra Pradesh ​ແລະ Orissa.
ບັນດາພະນັກງານບັນເທົາທຸກ ກຳລັງເຮັດວຽກໜັກ ໃນທົ່ວ ພາກຕາເວັນອອກຂອງອິນເດຍ ຫຼັງຈາກພາຍຸໄຊໂຄລນ ຫຼື ລົມບ້າໝູ ທີ່ຮ້າຍແຮງຫົວນຶ່ງ ໄດ້ພັດຖະຫຼົ່ມຂົງເຂດນັ້ນ ພ້ອມ ກັບຝົນທີ່ຕົກໜັກ ແລະ ລົມແຮງ ໂດຍໄດ້ເຮັດໃຫ້ຢ່າງນ້ອຍ 8 ຄົນ ເສຍຊີວິດ ຫາງຂອງພາຍຸໄຊໂຄລນ Hudhud ຍັງຄົງສືບຕໍ່ນຳເອົາຝົນ ຕົກລົງມາໃສ່ພື້ນທີ່ເທິງບົກ ໃນວັນຈັນມື້ນີ້ ມື້ນຶ່ງຫຼັງຈາກໄດ້ພັດ ຂຶ້ນຝັ່ງຢູ່ເມືອງທ່າ Visakhapatnam ພ້ອມດ້ວຍກະແສລົມ ທີ່ມີຄວາມແຮງເຖິງ 195 ກິໂລແມັດຕໍ່ຊົ່ວໂມງ ພາຍຸໄດ້ໂຄ່ນ ຕົ້ນໄມ້ຫຼາຍໆຕົ້ນ ແລະ ສາຍໄຟຟ້າຫຼາຍໆສາຍລົງ ແລະ ພັດຫລັງຄາ ອອກຈາກເຮືອນຫຼາຍໆຫລັງ ຢູ່ໃນລັດ Andhra Pradesh ແລະ Orissa ບ່ອນທີ່ ບັນດາເຈົ້າໜ້າທີ່ ໄດ້ຍົກຍ້າຍປະຊາຊົນ ເກືອບ 400,000 ຄົນ ກ່ອນໜ້າພາຍຸໄປເຖິງ ນາຍົກລັດຖະມົນຕີ ທ່ານ Narendra Modi ມີກຳນົດຈະໄປຢ້ຽມຢາມບໍລິເວນດັ່ງກ່າວ ໃນວັນອັງຄານມື້ອື່ນນີ້